Értékelés – férfi kézilabda

A kilencedik helyről várja a folytatást a Tatai AC férfi kézilabda csapata az NBI/B nyugati csoportjában. Sibalin Jakab vezetőedző tavasszal a játék minden elemében javulást vár, ami elég lehet ahhoz, hogy a sűrű középmezőnyben előrébb lépjünk.

TAC: - Az együttes tavaly nyolcadik lett, most az őszi szezon után a kilencedik helyről folytatjuk. Az előzetes elvárásokhoz képest hogyan értékeled a helyezést?  
Sibalin Jakab vezetőedző: - Természetesen se én, se a csapat nem elégedett, sem a tabellán elfoglalt pozíciónkkal, sem a szerzett pontok számával. Az első négy helyezett után nagyon sűrű a mezőny, minden mérkőzésnek, minden pontnak óriási jelentősége van, lett volna.

- A negyedik legkevesebb gólt kapta a csapat, a tizenhárom meccs alapján átlagban 24.8-at. Emellett 42 kiállítással az ötödik legsportszerűbb gárda lettünk. Hogyan értékeled a védekezést?  
- A kapott gólokat tekintve még elfogadható lenne a fent említett statisztikai mutatónk. Mindezt úgy értük azonban el, hogy a védekezésünk és ezzel párhuzamosan a kapusteljesítményünk is elmaradt a tavalyi év hasonló időszakától. Sok gólt kaptunk a kihagyott helyzeteink utáni gyors indításokból. A kiállításaink egy része sem a keménységből adódott, túl sok volt a valamely védekezési hiba utáni pótcselekvésből adódó büntetés.

- A lőtt gólokat tekintve két csapatot előzünk meg, itt az átlag 23.2. Egyéni teljesítményre lebontva legeredményesebb játékosunk, Kállai Martin 59 gólig jutott. Ez a csapatrész hogyan teljesített?  
- Ez a csapatrészünk az, ahol a legtöbbet szükséges előre lépnünk tavasszal. Többet lőttünk kapura, mint az ellenfeleink, megvoltak a lehetőségeink, azonban az átlagos 56,44%-os helyzetkihasználásunk katasztrofálisnak mondható. A technikai hibáink számának csökkentése ugyancsak elengedhetetlen feladat a fejlődésünk, sikerességünk érdekében.

- Volt-e bravúrnak értékelhető eredmény, és volt-e olyan találkozó, amit gyengébbnek ítélsz meg?  
- Azt, hogy Veszprémben nyerni tudtunk a Telekom U20-as csapata ellen mindenképpen dicséretes, a Csurgó elleni vereség azonban a mai napig fájdalmas tüske számunkra, s a Százhalombatta elleni hazai vereség sem tartozik a szép emlékek közé.

- Milyen igazolások/erősítések várhatók a szünetben?  
- Az őszi csapattal vágunk neki a tavaszi idénynek is, szeretnénk egységesebbek, ütőképesebbek, kiegyensúlyozottabbak lenni.

- Milyennek ítélted meg az NBI/B Nyugati csoportjának színvonalát?  
- Idén nincs annyira kiemelkedő társaság, mint tavaly a Dabas volt. Az első négy csapat összeszokottabb, egy árnyalattal kiemelkedik a mezőnyből, mögöttük azonban minden lehetséges. Kissé szomorú, hogy kevés a fiatal, feltörekvő, ambiciózus játékos.